Trelis/gawiki huggingface dataset:
Cíticiné. Grúpa móilíní teachtaire sa chóras imdhíonach a mbíonn iarmhairt acu i modhnú na freagairte imdhíonaí. Cuid acu (IL-2, inteirféarón, TNF, GMCSF), cruthaíodh iad trí ghéininnealtóireacht agus tástáladh iad ar ailse is galair eile, gan rath fós. Tá géinteiripe le cíticiné á tástáil i láthair na huaire, agus dóchas ann go mb'fhéidir go n-éireoidh léi.
Citin. Móilín fada, cosúil le slabhra, ar homapolaishiúicríd n-aicéitil-D-ghlúcósaimíne é, a fhaightear mar phríomhchomhábhar na heipideirme (an cumhdach adharcach) ar fheithidí agus i mballaí na gceall i bhfungais. Nuair a bhíonn na móilíní seo trasnasctha, déanann siad ábhar atá éadrom ach láidir.
Cits. Is soitheach seoil le dhá chrann is seol ar fhad an bháid é cits. Bíonn an crann gearr chun deiridh is é suite chun tosaigh ar an bpost stiúrach. Mar mhalairt, sa gheolta, bíonn an crann deiridh seo taobh thiar den phost stiúrach.
Ciúire. Is é is ciúire (siomból: C) ann ná seanaonad radaighníomhaíochta, sainmhínithe mar 3.7 × 10 díscaoileadh in aghaidh an tsoicind. Ainmnithe as Marie is Pierre Curie.
Clabhchorda. Gléas ceoil méarchláir a úsáideadh sa 15ú-18ú céad. Athbheodh le déanaí é chun luathcheol a sheinm go príomha. Nuair a bhrúitear na heochracha buaileann tadhlaithe na sreanga, a ritheann go hingearach leis an méarchlár is a thiúntar i bpéirí. Maolaítear creatháin na sreang le héadach nó feilt ag a gcinn. Bhí stiallóga i gclabhchordaí luatha ionas gurbh fhéidir cuid mhaith nótaí difriúla a fhuaimniú le péire sreang, ag brath ar an áit ar bhuail an tadhlaí iad. I gclabhchordaí déanacha gan stiallóga, d'fhuaimnigh eochair amháin péire sreang chun nóta amháin a dhéanamh. Bhí an ton beag ach taitneamhach.
Clabhstra. San ailtireacht, is éard is clabhstra ann ná bealach siúil cumhdaithe timpeall ar spás oscailte nó cúirt, le colúnáid nó stuabhealach mar thaobh inmheánach is balla soladach mar thaobh seachtrach. De ghnáth is i gclochair nó mainistreacha a fhaightear a leithéid, mar cheangal idir eaglais is codanna eile an fhoirgnimh. Go minic bíonn sé ag dul ó dheas ó chorp na heaglaise is siar ón gcroslann.
Cládaistíocht. Córas rangaithe ainmhithe is plandaí ina rangaítear na horgánaigh de réir a gcosúlachtaí mar thoradh ar phórú le déanaí ó chomhshinsear.
Claimhe. Is galar tógálach craicinn i measc ainmhithe baile í claimhe. Tarlaíonn sí de bharr ionfhabhtaithe le cineálacha éagsúla fíneog a thochlaíonn isteach sa chraiceann agus a chuireann tús le tochas is greannú.
Creachadóir cuarfhiaclach. Cat iontaisithe a luaitear mar "thíogar cuarfhiaclach", ach nach bhfuil róghaolmhar leis an tíogar le fírinne. Bhí na géaráin uachtaracha formhéadaithe, cosúil le marc-chlaíomh, oiriúnach do ghníomhú sáite. Bhí an cromán is an leathadh béil leathan. A mhéid suas le méid leoin. D'imigh sé in éag ag tús na ré Pléistiséiní.
Cláirseach aeolach. Fuaimbhosca, de ghnáth, 12 shreang ceangailte leis, iad ar thiúis éagsúla ach go léir tiúnta don airde chéanna (an tonnfhad céanna). Cuireann an t-aer mórthimpeall orthu na sreanga ag crith, ag cruthú fuaime neamhshaolta díchollaithe.
Trinse aigéanach. Is éard is trinse aigéanach nó clais aigéanach ann ná ísleán fada cúng ar ghrinneall na farraige. Suas le 100 km ar leithead, na mílte km ar fhad, suas le 4 km níos doimnhe ná an grinneall mórthimpeall. Faightear san Aigéan Atlantach iad (Clais Phórtó Ríce is Oileáin Sandwich Theas), san Aigéan Indiach (Clais Iáva), agus ar fud an Aigéin Chiúin (ina measc Clais Pheiriú is na Sile, Clais na Seapáine). Tá an doimhneacht is mó san aigéan, 11,034 km, i nDuibheagán an Challenger den Chlais Mháirianach.
Clamaidia. Saghas baictéir sféarúil éagluaistigh nach n-iolraíonn ach amháin nuair a bhíonn taobh istigh de chealla eocarótacha (le fíornúicléas lena scannán núicléach féin). Tá cineálacha nimhiúla ann a chuireann tús le galair súl, béil, baill ghiniúna, agus galair dhaonna is ainmhíocha eile.
Clamhán (planda). Planda seadánach bliantúil, laghdaithe go dtí gas scothdhearg cosúil le snáithe, ag iompar crobhaingí bláthanna bídeacha bána nó bándearga, is ea clamhán. Dúchasach do réigiúin thrópaiceacha is mheasartha. Táirgeann an síol ginidithe fréamh ghearrshaolach is gas féithleannach a chuardaíonn óstach. Nuair a dhéanann sé tadhall leis an óstach, meathann an fhréamh mar nach mbíonn gá le tadhall leis an ithir ansin. Táirgeann an gas diúláin a threánn an t-óstach chun uisce is cothaithigh a shú amach. Feidhmíonn cuid mhaith plandaí mar óstaigh, ina measc barrphlandaí cosúil le leannlus is lion. Is féidir go ndéanfaidh an seadán seo an-damáiste costasach do na barra seo.
Peadairín. Cineál éan beag mara atá gaolmhar leis an albatras is ea an peadairín. Cuid mhaith saille ina cholainn, ionas go n-úsáideadh mairnéalaigh an t-éan mar choinneal ach buaiceas a chur tríd an gcolainn.
Sanasaíocht.
Tagann an focal “peadairín” ón bhealach a eitlíonn an t-éan agus a chosa ag scimeáil go díreach ar dhromchla an uisce, cosúil leis an mbealach ar shiúil Naomh Peadar ar Mhuir na Gailíle (Matha 14:28); cf. Béarla "petrel", Sean-Fhraincis "Peterelle" (?), Laidin dhéanach "Peterellus", ón Ghréigis: "Πέτρος" ó "πέτρα" “cloch”.
Aicmiú.
Is baill den ord "Procellariiformes" iad, cé nach grúpa tacsanomaíochta iad na peadairíní toisc nach bhfaightear iad ach i dtrí cinn as na ceithre fhine san ord (seachas fine na n-albatras, "Diomedeidae"). 
Téarmaíocht.
Ní ionann go hiomlán na peadairíní agus na "petrels" i mBéarla. Mar shampla, tugtar “fulmaire” nó “cánóg bhán” ar "fulmar's petrel" agus tugtar “guairdeall” ar speicis éagsúla de "storm petrels".
Claochlú (fisic). Sa bhfisic núicléach, athrú núicléitíde amháin chuig núicléitíd eile, trí mheath nádúrtha radaighníomhach nó imbhualadh le núicléis nó cáithníní eile. Go ginearálta, is féidir dúil amháin a chlaochlú i ndúil eile. Níor éirigh le hailceimicithe é seo a dhéanamh, de bhrí go raibh an ailceimic ag plé le gnéithe ceimiceacha agus ní leis an núicléas, a chinneann saghas is ionannas na dúile. D'éirigh le Ernest Rutherford an chéad chlaochlú saorga a bhaint amach i 1919 nuair a chlaochlaigh sé nítrigin go hocsaigin.
Claonas. Sa gheolaíocht, an uillinn a dhéanann scair carraige leis an gcothromán, a thomhaistear san áit a bhfuil an uillinn ag a huasmhéid.
Claonas maighnéadach. Treo réimse maighnéadach an Domhain, a áirítear i dtéarma na huillinne a dhéanann an réimse leis an gcothromán. Tugtar "an claonadh maighnéadach" air freisin.
Claonchló. Íomhá is ea claonchló ina bhfuil scála na dton bunoscionn i leith an bhunradhairc, an geal macasamhlaithe ina dhorcha agus an dorcha ina gheal. I gclaonchló daite macasamhlaítear gach dath sa bhunradharc ina dhath comhlántach. Nuair a nochtar scannán i gceamara bíonn íomhá claonchló air tar éis a phróiseála, agus déantar cló dearfach uaidh sin chun pictiúr an bhunradhairc a tháirgeadh.
Claonmhéadar. Ionstraim suirbhéireachta láimhe, a dtugtar "leibhéal Abney" air freisin. Úsáidtear é chun uillinn claonáin a thomhas trí bholgán leibhéil ar chiorcal grádaithe a dhéanamh comhthitimeach le sreang i bhfeadán treorach.
Clapsholas. Is éard is clapsholas nó breacsholas ann ná an tréimhse bheag ama díreach tar éis dul síos na Gréine istoíche, agus an tréimhse bheag díreach roimh éirí na Gréine ar maidin. 
Sainmhnínítear tús nó críoch leis an gclapsholas sibhialta nuair a bhíonn an Ghrian 6° faoi bhun áitiúil na spéire, leis an gclapsholas mairnéalachta nuair a bhíonn an Ghrian 12° faoi bhun na spéire, agus leis an gclapsholas réalteolaíochta nuair a bhíonn an Ghrian 18° faoi bhun na spéire.
Clár fógraí Idirlín. Saghas clár leictreonach fógraí a bhíonn ar fáil i líonraí cumarsáid sonraí, go príomha iad sin a cheanglaíonn institiúidí acadúla. Feidhmíonn an córas seo mar óstach d'fhógraí comhdhálacha is cruinnithe acadúla, páipéir theicniúla, agus fiú cláir bogearraí. De bhrí go bhfuil an tIdirlíon uiledhomhanda, léitear na fógraí ar fud an Domhain.
William Clark. Taiscéalaí a rugadh i gCaroline, Virginia ab ea William Clark (1 Lúnasa 1770 – 1 Meán Fómhair 1838). Comhcheannaire le Meriwether Lewis ar an gcéad aistear fillte trasna na Stát Aontaithe ón Aigéan Atlantach go dtí an tAigéan Ciúin (1804-1806).
Clárú gnásúil. Saghas cláraithe do ríomhairí ina leagtar amach na ráitis a thugann na treoracha don ríomhaire chun oibríochtaí a dhéanamh ar shonraí, agus ansin na sonraí a bhíonn le próiseáil, in ord a ngníomhaithe. Samplaí de theangacha mar seo is ea Fortran is Pascal.
Clatráit. Ábhar ina ngabhtar móilín de shaghas amháin (an t-aoi) i scoilteanna i maitrís móilín eile (an t-óstach) gan naisc cheimiceacha ar leith. Cumann na triathgháis is hidreacarbóin áirithe (na haíonna) a leithéid le huisce (an t-óstach) ag sealbhú cuas i struchtúr oscailte oighir.
Albert Claude. Bitheolaí a rugadh i Longlier na Beilge ab ea Albert Claude (24 Lúnasa 1899 – 22 Bealtaine 1983). Rinne sé taighde ar sharcóma, shaothraigh teicníochtaí nua lártheifnithe chun fostruchtúir ceall (núicléas, miteachoindrí, ribeasóim is eile) a chodánú is a anailísiú, agus leictreonmhicreascópacht chun mionstruchtúr na gceall a iniúchadh is a thuiscint. 
Roinn sé Duais Nobel na Fiseolaíochta nó an Leighis sa bhliain 1974 le Christian de Duve is George Emil Palade as an saothar seo.
Lisa Clayton. Luamhaire a rugadh i mBirmingham Shasana is ea Lisa Lyttelton (Née Clayton) a rugadh 30 Nollaig 1958. An chéad bhean Bhriotanach a thimpeallaigh an Domhan ina haonar in aistear amháin leanúnach gan chabhair (1995). Rinne sí an t-aistear i slúpa 12 m i 285 lá.
Oileadh Clayton in Birmingham in St George's School (scoil Anglacánach le haghaidh cailíní in Edgbaston), agus in Ollscoil Birmingham.
Cleimeatas. Is ball de ghné plandaí adhmadacha dreaptha atá dúchasach do na réigiúin mheasartha é cleimeatas (géineas Clematis). Na gais ramhar, cosúil le liana uaireanta. Na duilleoga cleiteach, taobh thíos an ghais íogair, ag feidhmiú mar theannóg, agus ag lúbadh thart ar thacaí nuair a dhéanann tadhall leo. Na bláthanna le 4 pheiteal/ iombhláth-theascán; na stíleanna fada clúmhach ag cabhrú i scaipeadh na síolta ag an ngaoth, ag cur cuma bhán liath ar na síolchinn. Bíonn bláthanna gealdaite ag an-chuid de na foirmeacha a shaothraítear i ngairdíní.
Cleiteach (ainmhí). In ainmhithe is éin, cur tréimhsiúil an fhionnaidh (i mamaigh) nó na gcleití (in éin). Bíonn sé céimseach i gcuid mhaith éan agus ní chuireann isteach ar eitilt, ach in éin ar leith (lachain, mar shampla) cailltear na cleití eitilte uile ag an am céanna agus bíonn an t-éan gan eitilt go sealadach. Tugtar "eicdís" ar chur an chumhdaigh chrua sheachtraigh (an t-eiseachnámharlach) in artrapóid.
Cleiteach (planda). Is é rud is cleiteach ann ná cruth duilleoige i bplandaí atá roinnte i gcuid mhaith maothán nó duilleoigíní in dhá líne urchomhaireacha ar feadh an ghais. I nduilleoga déchleiteacha bíonn na duilleoigíní féin cleiteach.
Cliathánachas. Saintréith na hinchinne daonna ina mbíonn an dá leath den inchinn oiriúnaithe d'fheidhmeanna difriúla, speisialtachtaí leathsféaracha. Sa chuid is mó de chiotóga is deasóga, bíonn an leathsféar clé oiriúnaithe d'fheidhmeanna teanga, labhairt, tuiscint, léamh is scríobh. Bíonn an leathsféar deas oiriúnaithe do bhrath patrún casta, idir radharcach (mar shampla, aghaidheanna) is tadhlach. De ghnáth feidhmíonnn an dá leathsféar as lámh a chéile, ag tarchur eolais sa dá threo eatarthu féin trí cheangail chasta san inchinn.
Clingireacht. Ealaín ina mbaintear ceol as cloig, cloig eaglaise go príomha. Tá dhá bhealach chuige seo: an chlingireacht eagraithe ina dtarraingíonn baill foirne na téada a ghluaiseann na teangacha sna cloig de láimh, nó an clogra ina mbíonn méarchlár ceangailte leis na teangacha ar féidir le duine aonair é a oibriú.
Clingireacht eagraithe. Foirm clingireachta a shaothraigh Fabian Stedman i Sasana sa 17ú céad. Bíonn foireann clog i dtúr eaglaise, de ghnáth, agus gach ceann tiúnta go difriúil óna chéile. Clingtear iad in iomalartuithe éagsúla ionas nach bhfuaimnítear aon seicheamh (nó athrú) ar leith ach uair amháin. Foireann clingirí a dhéanann é seo. I bhfoireann 8 gclog ag clúdach an scála dhiatonaigh, is féidir 40,320 athrú ar leith a chlingeadh. Tógann cling de thimpeall 5,000 athrú timpeall 3 uair an chloig.
Cliostrón. Is éard is cliostrón ann ná folúsfheadán líneach-bhíomach speisialta ina ndírítear léas leictreon le sraith leictreoidí chun dul trí shraith de logathshonadóirí leictreonacha. Athraíonn na hardvoltais ar na hathshonadóirí luas na leictreon. Úsáidtear cliostróin mar aimplitheoirí, ag minicíochtaí micreathonnta agus raidió, chun comharthaí tagartha le chumhacht-íseal le haghaidh glacadóirí sárheitridíneacha agus chun tonn iompróirí ard-chumhachta araon a tháirgeadh, agus freisin mar fhórsa tiomána i gcomhair luasairí cáithníní nua-aimseartha.
Cliseadh duán. Is éard is cliseadh duán ann ná meathlú i gcumas na nduán toilleadh uisce is leictrilítí na colainne a rialú agus torthaí iomarcacha meitibileacht próitéiní (úiré is créitínín) a eisfhearadh. 
Laghdaítear táirgeadh an fhuail, agus tarlaíonn éidéime is méadú i dtiúchan leictrilítí, cosúil le potaisiam, sa bhfuil, rud a fhéadfaidh a bheith marfach. Tarlaíonn cliseadh na nduán faoi chúinsí éagsúla: indoirteadh lag fola do na duáin (mar a tharlódh i dturraing), ionfhabhtuithe is drugaí áirithe (mar shampla, iad sin a chuirfeadh tús le glomarúlaineafraíteas), diaibéiteas, agus hipirteannas. 
Is féidir go n-éireoidh cliseadh duán géar, ach mar sin féin, go mbeidh sé iomlán inchasta. Nó is féidir go mbeidh sé ainsealach leanúnach, agus gá le haemascagdhealú ar bhonn rialta chun cothromaíochtaí an uisce is na leictrilítí sa cholainn a chaomhnú.
Cliteal. An diallait nó an chuid bhorrtha fhaireogach de chraiceann péist talún nó súmaire. Tagann sé i bhfeidhm le linn atáirgthe, agus bíonn freagrach as cruthú an chocúin a chuimsíonn na huibheacha.
Cló daigéarach. Próiseas luath grianghrafadóireachta, a bhunaigh Louis Daguerre sa bhliain 1839, is ea an cló daigéarach (daguerreotype). 
Ar dtús d'ullmhaítí leathán, plátáilte le hairgead, agus d'íograítí é le gal iaidín. Nochtaí é, le tréimhse fhada nochta, sa cheamara. Ansin réalaítí an íomhá tríd an leathán a chur os cionn mearcair théite. Ar deireadh bhuanaítí an íomhá tríd an leathán a thumadh i dtuaslagán salann boird. 
Tháinig próisis níos sábháilte ina ionad sna 1850idí.
Cló dubh. Stíl scríbhneoireachta a bhí an-choitianta sa Mheánaois, bunús na samhlacha luatha do chló na gclódóirí sa Ghearmáin. Tugtar "cló Gotach" air. Bhí na línte is na fo-línte uile sna litreacha gar do bheith díreach.
Clóáca. I speicis áirithe (mar shampla, péisteanna is éin), réigiún foirceannta na putóige. Osclaíonn conair an bhia, córas an fhuail is córas an atáirgthe uile isteach sa chlóáca, agus folmhaíonn a dtáirgí trí chomhoscailt amháin. Ní mar sin a tharlaíonn i mamaigh phlacainteacha.
Clóbh. Crann síorghlas a fhásann 12 m ar airde. Dúchasach don Indinéis, ach fástar i dtíortha eile é. Na duilleoga lansa-chruthach, na bláthanna buí ceathairpheitealach i gcrobhaingí foirceannta. Triomaítear bachlóga na mbláthanna chun an spíosra clóbh a tháirgeadh.
Clóbhualadh. Foirm priontála ina gcuirtear an íomhá atá le priontáil mar rilíf ar dhromchla miotail nó adhmaid agus a n-aistrítear í mar chló dúigh ar an mbun priontála, páipéar de ghnáth. Chun go mbeidh an cló inléite ó chlé go deas, ní mór go mbeidh an íomhá atá le priontáil iompaithe droim ar ais. Cruthaítear an íomhá seo as cló is bloic léirithe. Go luath sa 20ú céad saothraíodh na córais línechló is aonchló chun leagan amach an chló a uathoibriú, trí mhéarchláir a úsáid chun línte cló nó slugaí a theilgean (i línechló) nó carachtair aonaracha a eagrú i líne (in aonchló). I gcórais níos nua-aoisí, déantar plátaí plánacha nó cuaracha chun leathanach iomlán nó sraith leathanach a tháirgeadh. Faoi seo, áfach, tá liteagrafaíocht aischló curtha in ionad an chlóbhuailte beagnach go hiomlán.
Cloch bheo. Planda ilbhliantúil atá dúchasach do dheisceart na hAfraice agus oiriúnaithe do choinníollacha tirime fásaigh. Péire amháin duilleog bliantúil, ata go mór le huisce agus cónasctha beagnach go hiomlán. Fásann an bláth, atá cosúil le nóinín, idir na duilleoga. Baineann gach saghas le saghas ar leith carraige, agus bíonn na bláthanna daite cosúil lena charraig féin. Sampla tearc d'aithris planda is ea é seo.
Cloch fhola. Cineál cailceadóin, ar grianchloch mhínghráinneach é. Dúghlas, breactha le dearg.
Cloch mhuirghorm. Is cineál trédhearcach gormghlas den mhianra beirile í an chloch mhuirghorm a úsáidtear mar sheoid.
Cloch thine. Breochloch, saghas seirte a fhaightear mar chnapáin chomhchruinne liatha i gcailc nó aolchloch eile. Briseann sí i ngalóga faobhracha, agus mar sin baineadh feidhm aisti mar uirlis sa Chlochaois.
Clocha fuail. Cruthú calcalas sna duáin, sna húiréadair is/nó sa lamhnán. Salainn fosfáite, carbónáite is ocsaláit chailciam, maignéisiam is amóiniam is mó a bhíonn iontu. Bíonn claonadh ann iad a chruthú nuair a bhíonn an fual tiubhaithe, mar shampla i gcás díhiodráitithe. Fachtóirí eile a chuireann leis an gclaonadh seo is ea tiúchan ard cailciam is ocsaláite sa chothú agus fachtóirí géiniteacha clainne. Faightear clocha aigéid úraigh nuair a bhíonn gúta ag duine, agus clocha cistín i gcás an ghalar tearc cothaithe cisteanúire. Is féidir go ngreannóidh clocha mar seo an chonair úiríneach, go dtarlóidh rith fola dá mbarr agus ionfhabhtú sna duáin. Nuair a bhíonn clocha san úiréadra, bíonn pianta géara ag duine ina dhroim is na cliathán. Uaireanta tagann siad amach uathu féin, agus uaireanta eile is gá iad a bhriseadh le tonnta turrainge ultrafhuaime, próiseas a dtugtar "lititripse" air.
Clocha lómhara. Clocha nó miotail luachmhara nó leathluachmhara a mbíonn tóir orthu as a dteirce, a n-áilleacht is a mbuaine. De ghnáth roinntear iad agus cuirtear snas orthu mar sheoda. Is ar na clocha crua trédhearcacha diamaint, rúibín, smaragaid is saifír a chuirtear luach thar aon cheann eile.
Clocha sneachta. Cnapanna oighir a thiteann thar réigiún réasúnta teoranta in aimsir the ag tús stoirm toirní. Séidtear braon báistí suas, reonn, agus déanann núicléas cloch sneachta. Iompraítear núicléis mar seo suas is síos ag gaotha clampracha, iad ag fás de réir a chéile go mbíonn trom a dhóthain chun titim ar an talamh.
Clóchur léasair. Modh clóchurtha a úsáideann clódóirí tráchtálacha, cosúil le hoibriú an phrintéara léasair. Tarraingítear na graificí is na carachtair le léasar faoi rialú an ríomhaire ar scannán bróimíde. Úsáidtear an scannán seo chun an pláta liteagrafach a eitseáil, agus uaidh sin déantar na cáipéisí is gá a chlóbhualadh.
Clóchuradóireacht. Ullmhú cló (téacs) le haghaidh a chlóbhuailte. Ba réabhlóid i dtáirgeadh leabhar é ceapadh an chló inghluaiste sa 15ú céad san Eoraip. Chuireadh clóchuradóirí na carachtair aonaracha miotail in eagar de láimh (ag roghnú na gceannlitreacha ó chás uachtair os a gcomhair, na litreacha beaga ó chás íochtair). Ba cheird oilte ardomóis í. Sa 19ú céad tháinig modhanna a bhí bunaithe ar mhiotal te chun cinn, línechló is aonchló. Próisis uathoibríocha den chuid is mó ab ea iad, agus dhéantaí an cló a roghnú is a eagrú le méarchlár a rialaigh teilgean an mhiotail leáite chun gach líne cló a dhéanamh, líne i ndiaidh líne, agus na spásanna á gceartú an t-am ar fad. Sa chóras nua-aoiseach, liteaghrafaíocht aischló, déantar íomhánna le litreacha, siombailí, pictiúir is dearaí a leagan amach ar dtús i ríomhaire agus ansin a aistriú chuig páipéar nó scannán fótamhothálach. Sa ríomhaire a bhíonn na roghanna cló, siombailí is eile, agus dearadh an leathanaigh le breathnú, le ceartú nó le modhnú ar an scáileán go luath sa phróiseas.
Printéir léasair. Printéir ina n-úsáidtear léasar beag chun na carachtair is na léaráidí a tharraingt, rud a dhéanann luchtíomhá ar dhromchla fótaisheoltach. Cruthaítear an íomhá dheiridh ansin díreach mar a dhéanann an printéir xéaragrafach. Déanann sé cló ar ardchaighdeán, agus is réasúnta saor na printéirí seo anois. Soláthraítear iad mar phrintéirí daite freisin.
Clódóireacht. Is éard atá i gceist le clódóireacht ná teicníochtaí chun íomhá (le focail, léaráidí is/nó íomhá theibí le dathanna éagsúla inti) a leagan ar bhun éigin i sraith cóipeanna comhionanna. De ghnáth, is páipéar an bun agus is dúch an t-ábhar daite. Is iad na príomhtheicníochtaí ná rilíf (litirphreas is fleisceagrafaíocht), plánagrafaíocht (liotagrafaíocht), agus inghearradh nó intaglio (greanphriontáil, greanadóireacht, turbhior, meisitint, eitseáil). Is é litirphreas an fhoirm is seanda, agus cuid mhaith de stair na clódóireachta, is í stair an litirphreasa í. Braitheann an teicníocht seo ar chló is bloic inaistrithe adhmaid agus brú sa phreas chun an dúch a aistriú go sásúil ón gcló don pháipéar. Is dócha gur thosaigh an chlódóireacht sa tSín sa 6ú céad, chun téacsleabhair i gcomhair scrúduithe is téacsanna Búdacha a chur ar fáil. Bhí nuachtáin sa tSín timpeall 860 AD. Is iad na leabhair clóbhuailte is seanda an "Vajracchedikā Prajñāpāramitā Sūtra" (Sútra Diamantach, 868) a rinne Wang Jie, agus 120 imleabhar de chlasaicí Confúicis (932-953). Saothraíodh plátaí miotalacha san 11ú céad, agus cló inghluaiste miotalach timpeall 1050. Is dócha gur fhoghlaim an Eoraip mar gheall ar chlódóireacht ó na hArabaigh, nó b'fhéidir ó bhloc-chlódóireacht na hÉigipte a bhí ar siúl faoi 1300. Tá samplaí de bhloc-chlódóireacht Eorpach ó 1375 ar fáil fós. Thosaigh Gutenberg ag clódóireacht i 1436, agus Caxton i 1475. Feabhsaíodh an preas adhmaid leis an bpreas Ollannach a tugadh isteach i Meiriceá i 1639. Tháinig an chéad phreas iomlán miotalach, an Stanhope, in ionad an phreasa Ollannaigh i 1795. Rinneadh feabhsuithe forchéimnitheacha ar an bpreas sa 19ú-20ú céad, chun priontáil ar dhá thaobh an pháipéir, le dhá dhath, ar luas níos mó (i meaisíní le pláta cuartha), agus eile. Ag tús an 20ú céad tháinig seachliteagreafaíocht ar an bhfód, ag éirí an-choitianta. Géaraíodh na modhanna clóchuradóireachta: saothraíodh modhanna a bhí bunaithe ar scannáin, agus ansin ar ríomhairí, ionas go bhfuil ceird na clóchuradóireachta imithe i léig ach ar éigin. Déantar an páipéar a láimhseáil ar bhealaí éagsúla freisin, ina leathanaigh nó ó rollaí leanúnacha, agus is féidir an ceangal is an bearradh a dhéanamh go huathoibríoch faoi rialú ríomhaire den chuid is mó.
Clog (clingire). Soitheach cuasach cré-umha nó ábhair eile a chritheann nuair a bhuailtear é chun fuaim choimpléascach chlingíneach a dhéanamh. Má dhéantar an clog a thiúnadh, is féidir nóta ceoil d'airde ar leith a chloisteáil uaidh. Tá cloig, ar chruthanna is méideanna éagsúla, in úsáid le níos mó ná 4,000 bliain. B'fhéidir gurb é clog ollmhór an tSáir, an Tsarsky Kolokol sa Chreimil i Moscó, an ceann is mó ar Domhan, 6.9 m ar trastomhas is 200 tonna meáchain. Cruth cupáin bun os cionn atá ar an bhfathach seo, agus buailtear é le teanga atá crochta istigh ann. I gcásanna eile (na cloig mhóra i dteampaill Bhúdacha, mar shampla) buailtear an clog le slat throm chothrománach ar an taobh amuigh.